Meer as R4 miljoen vir ŉ kleinhuisie vir Instagram-gebruikersDie beroemde blou boothuisie in Perth (Foto: delathouwer_anthony/Instagram) Daar is sekere plekke in stede wêreldwyd wat toeristebestemmings geword het, bloot vanweë die mooi foto’s wat in die omgewing geneem kan word. Een van dié voorbeelde is ŉ klein boothuisie wat op ŉ rivier in Perth, Australië, te sien is. Dié boothuisie bied die ideale agtergrond vir foto’s wat uiteindelik op sosiale media gedeel word, en Instagram-gebruikers stroom na die Crawley Edge Boat Shed op die Swanrivier. Volgens CNN is dié huisie die gebou waarvan die meeste foto’s in Perth geneem word. Dis nie maklik om by die huisie uit te kom nie: jy moet te voet die gevaarlike Mounts Bayweg oorsteek om by Crawley Edge uit te kom, en daar is ook nie ŉ publieke toilet in die omgewing nie. “Daar is die afgelope paar jaar ŉ groot toename in besoekers, en selfs toerbusse hou hier stil vir fotogeleenthede,” het die Perth-stadsraad gesê. “Die naaste openbare toilet is by Narrows Gardens, ongeveer 2,4 km verder.” Van die besoekers het die geriewe in ŉ nabygeleë restaurant, Zafferano’s, gebruik, maar die bestuurder raak al hoe meer ontevrede met dié reëling. “Hy het verskeie klagtes ingedien, omdat die besoekers sy gewone bedrywighede en klante ontwrig,” aldus die notule van ŉ vergadering van die stadsraad. “Hy het voorvalle van verbale mishandeling en vandalisme aangemeld en bykomende koste wat met die bykomende gebruik van sy toiletfasiliteit gepaard gaan.” Die stadsraad het besluit om nuwe toilette “as ŉ prioriteit” op te rig, spesifiek vir persone wat die boothuisie wil besoek. Die konstruksie van die geriewe begin in Junie en sal na verwagting teen einde Augustus 2019 afgehandel wees. Die toilette sal Perth se eerste losstaande toiletfasiliteit wees, wat deur sonkrag aangedryf word. Volgens die stadsraad beloop die koste vir die projek ongeveer AU$401 280 (ongeveer R4,12 miljoen) met ŉ bykomende AU$20 000 (R205 000) per jaar vir instandhouding. https://www.instagram.com/p/BIc1pgXhIva/ A post shared by Swedes in Australia (@swedesinoz) A post shared by IMOGEN BLOW ???? Travel blogger (@imogenblow) A post shared by Max and Willow (@maxand.willow)